**(Îm)potriviri**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Ne-mpotrivim acestui val ce trece

Cu remuşcări cu tot, dac-or fi fost

În carnea mea stigmatul tău rămâne

Întipărit de-o viaţă. Pe de rost

Te ştiu, iubite, buzele şi sânii,

Şi pântecul fierbinte, stepe moi

Ce-au înverzit sub mâna ta, deodată,

Chiar dacă toamna vine peste noi.

Şi ce păcat e-acesta ce-mi îmbracă

În fericire trupul când mă pierd

La pieptul tău... Ce dulce-mpotrivire

Mă-ntâmpină când versul ţi-l dezmierd.

- Mă-mpotrivesc uitării ce-şi aşează,

Pe amintiri, o pătură de praf,

Înmoi penița-n soarele de-amiază

Şi-ţi scriu pe trup poeme olograf.

Ea nu mă poate păcăli, zadarnic

Efortul ei de-a-nvinge sărutări,

Când chiar bătrânul timp ne-a fost paharnic

Şi vremea n-are iz de eșuări.

Caniculă a fost, apoi furtună

Și zile despuiate de nebuni,

Dar nimeni n-a putut nicicând să spună

Că ne-am oprit din zămislit minuni.

Liliana Trif Ioan Grigoraș